КОМИ РЕСПУБЛИКАСА ЮРАЛЫСЬЛÖН ИНДÖД

**Коми Республикаса веськöдлан кадръяслысь резерв котыртöм да дасьтöм кузя комиссия йылысь**

Коми Республикаса веськöдлан кадръяслысь резерв лöсьöдöм да сыöн бурджыка вöдитчöм могысь шуа:

1. Лöсьöдны Коми Республикаса веськöдлан кадръяслысь резерв котыртöм да дасьтöм кузя комиссия.

2. Вынсьöдны:

Коми Республикаса веськöдлан кадръяслысь резерв котыртöм да дасьтöм кузя комиссияö пырысьясöс 1 №-а содтöдын индöм серти;

Коми Республикаса веськöдлан кадръяслысь резерв котыртöм да дасьтöм кузя комиссия йылысь положение 2 №-а содтöдын индöм серти.

3. Лыддьыны вынтöмöн «Коми Республикаса веськöдлан кадръяслöн резерв йылысь» Коми Республикаса Юралысьлöн 2008 во октябр 16 лунся 98 №-а Индöд.

4. Тайö Индöдсö олöмö пöртöм бöрся кута видзöдны ачым.

5. Тайö Индöдыс вынсялö сiйöс кырымалан лунсянь.

Коми Республикаса Юралысь В.Торлопов

Сыктывкар

2009 вося сентябр 1 лун

101 №

ВЫНСЬÖДÖМА

Коми Республикаса Юралысьлöн

2009 во сентябр 1 лунся 101 №-а Индöдöн

(1 №-а содтöд)

Коми Республикаса веськöдлан кадръяслысь резерв котыртöм да дасьтöм кузя комиссияö

**ПЫРЫСЬЯС**

|  |  |  |
| --- | --- | --- |
| Чернов А.Л. | - | Коми Республикаса Юралысьöс Медводдза вежысь (Комиссияса веськöдлысь) |
| Опарина Л.О. | - | Коми Республикаса Юралысьлöн да Коми Республикаса Правительстволöн Администрацияса юрнуöдысь (Комиссияса веськöдлысьöс вежысь) |
| Ладанов П.В. | - | Коми Республикалöн государственнöй гражданскöй службаса веськöдланiнлöн государственнöй да муниципальнöй служба юкöнса консультант (Комиссияса секретар) |
| Алтухов О.А. | - | Коми Республикаын медыджыд федеральнöй инспектор (сёрнитчöмöн) |
| Балас С.Я. | - | Коми Республикаса йöзöс уджöн могмöдöмöн веськöдланiнса начальник |
| Беляев В.И. | - | Коми Республикалöн эмбур агентствоса юрнуöдысь |
| Власова А.П. | - | Коми Республикаса государственнöй гражданскöй службаöн веськöдланiнса начальник |
| Гурьева Л.А. | - | С.М. Киров нима Санкт-Петербургса государственнöй лесотехническöй академиялöн Сыктывкарса вöр институтын (филиалын) директорöс велöдöм да наука кузя вежысь (сёрнитчöмöн) |
| Задорожный В.Н. | - | «Сыктывкарса канму университет» вылыс тшупöда уджсикасö велöдан государственнöй учреждениеса ректор, Коми Республикаса ВУЗ-ясысь ректоръяслöн Сöветö пырысь (сёрнитчöмöн) |
| Козлов В.А. | - | «Рытыв-Войвыв Телеком» ВАК Коми филиалса директор – регионса директор (сёрнитчöмöн) |
| Липатников В.И. | - | Коми Республикаса промышленникъяслöн, асшöр уджалысьяслöн да удж сетысьяслöн союзса медводдза вице-президент (сёрнитчöмöн) |
| Макаренко А.П. | - | «Ухта» кар кытшлöн муниципальнöй юкöнса юралысь – «Ухта» кар кытшлöн муниципальнöй юкöнса Сöветöн веськöдлысь (сёрнитчöмöн) |
| Николаев А.М. | - | Коми Республикалöн Каналан Сöвет Аппаратса юрнуöдысь (сёрнитчöмöн) |
| Попкова К.К. | - | Коми Республикаса Юралысьлöн да Коми Республикаса Правительстволöн Администрацияын меставывса асвеськöдлан веськöдланiнса начальник |
| Родов А.С. | - | Администрацияса Юрнуöдысьöс медводдза вежысь – Коми Республикаса Юралысьлöн да Коми Республикаса Правительстволöн Администрацияын Йöзкöд йитöд кутан да юöр сетан веськöдланiнса начальник |
| Струтинская Н.Л. | - | Коми Республикаса йöзöс велöдан министр |
| Стукалов И.Е. | - | Коми Республикаса экономика сöвмöдан министр |

ВЫНСЬÖДÖМА

Коми Республикаса Юралысьлöн

2009 во сентябр 1 лунся 101 №-а Индöдöн

(2 №-а содтöд)

 Коми Республикаса веськöдлан кадръяслысь резерв котыртöм да дасьтöм кузя комиссия йылысь

**ПОЛОЖЕНИЕ**

1. Тайö Положениеыс индö Коми Республикаса веськöдлан кадръяслысь резерв котыртöм да дасьтöм кузя комиссиялысь (водзö – Комиссия) уджалан пöрадоксö.

2. Комиссиялöн шöр могъяс:

а) дасьтыны Коми Республикаса Юралысьлы Коми Республикаса веськöдлан кадръяслысь резерв лöсьöдöм да сыöн бурджыка вöдитчöм кузя вöзйöмъяс;

б) индыны Уджтасын участвуйтысьяслысь даннöйяс база нуöдан пöрадок;

в) лöсьöдны веськöдлан кадръяслöн федеральнöй резервö пыртöм кандидатураяс кузя вöзйöмъяс;

г) дасьтыны да вынсьöдны Коми Республикаса веськöдлан кадръяс резервö пыртöм вылö конкурс серти кандидатъяссö бöръян методика;

д) конкурс серти бöрйыны Коми Республикаса веськöдлан кадръяс резервö пыртöм выдö кандидатъясöс;

е) координируйтны Коми Республикаса веськöдлан кадръяс резервö пыртöм йöзöс велöдöм кузя удж.

3. Комиссиялöн сылы индöм шöр могъяссö решитöм вылö эм право:

а) индöм ногöн корны да босьтны Коми Республикаса государственнöй органъяссянь, Коми Республикаын меставывса асвеськöдлан органъяссянь, а сiдзжö организацияясянь колана материалъяс;

б) индöм ногöн лöсьöдны торъя юалöмъяс кузя Коми Республикаса государственнöй органъясöс петкöдлысьяс лыдысь, а сiдзжö сёрнитчöмöн Коми Республикаын меставывса асвесьöдлан органъясöс петкöдлысьяс лыдысь, öтйöза котыръясöс да организацияясöс петкöдлысьяс лыдысь, Коми Республикаса экономикалöн уна сикас отрасльясын уджалысь учёнöйяс да специалистъяс лыдысь уджалан котыръяс;

в) аслас заседаниеяс вылö корны олöмö пöртысь федеральнöй власьт органъясса мутас органъясöс, Коми Республикаса государственнöй органъясöс да Коми Республикаын меставывса асвеськöдлан органъясöс, öтйöза котыръясöс да организацияясöс петкöдлысьясöс.

4. Комиссиялысь составсö вынсьöдö да вежö Коми Республикаса Юралысь.

Комиссиялöн составö пырöны Комиссияöн веськöдлысь, сiйöс вежысь, секретар да Комиссияö пырысьяс. Комиссиялöн составö сёрнитчöм серти вермöны пырны олöмö пöртысь федеральнöй власьт органъясса мутас органъясысь, меставывса асвеськöдлан органъясысь, организацияясысь, öтйöза котыръясысь юрнуöдысьяс да найöс петкöдлысьяс, Коми Республикаса экономикалöн уна сикас отрасльясын уджалысь учёнöйяс да специалистъяс.

Комиссиялöн уджöн юрнуöдö Комиссияса веськöдлысь либö сылöн тшöктöм серти Комиссияса веськöдлысьöс вежысь.

Комиссияöн веськöдлысь:

котыртö Комиссиялысь шöр могъяс збыльмöдöмсö;

вынсьöдö Комиссиялысь удж плансö;

индö Комиссиялысь заседание нуöдан местасö да кадсö, а сiдзжö Комиссия заседаниелысь сёрнитанторсö;

нуöдö Комиссиялысь заседаниесö;

Комиссия нимсянь кырымалö документъяссö;

сетö Комиссияса веськöдлысьöс вежысьлы, Комиссияса секретарлы, Комиссияö пырысьяслы быть збыльмöдöм вылö поручениеяс;

видлалö Комиссияö воöм вöзйöмъяс, шыöдчöмъяс да норасьöмъяс;

видзöдö Комиссияса решениеяс олöмö пöртöм бöрся.

5. Комиссиялысь заседаниеяс нуöдöны коланлун серти, но кварталнас öтиысь оз шочджыка. Комиссиялысь заседание нуöдан кадпассö да сёрнитанторсö вынсьöдö Комиссияса веськöдлысь.

6. Комиссияса секретар:

дасьтö Комиссиялысь удж планъяс, лöсьöдö Комиссия заседаниелысь сёрнитантор, дасьтö Комиссиялöн заседаниеяс кежлö материалъяс да Комиссиялöн решение балаяс;

юöртö Комиссияö пырысьяслы Комиссиялöн öчереднöй заседание нуöдан места, кадпас да сёрнитантор йылысь, могмöдö найöс справочнöй да юöр сетан колана материалъясöн;

оформитö Комиссия заседаниелысь сёрнигижöдъяс да Комиссиялысь решениеяс;

висьталö Комиссиялöн примитöм решениеяс збыльмöдöм да вынсьöдöм удж планъяс йылысь.

7. Комиссияö пырысьяс пыртöны Комиссиялöн удж планö, Комиссия заседаниеяслöн сёрнигижöдъясö да юалöмъяс видлалан пöрадокö, корöм йöз составö вöзйöмъяс, участвуйтöны Комиссиялöн заседаниеяс кежлö материалъяс да Комиссиялöн решение балаяс дасьтöмын.

8. Комиссияса заседаниелысь сёрнитанторсö лöсьöдö Комиссияса веськöдлысь Комиссияö пырысьяслысь вöзйöмъяссö тöд вылö босьтöмöн. Колана документъяссö да материалъяссö мöдöдöны Комиссияса секретарлы заседание нуöдан лунöдз дас уджалан лунысь оз сёрöнджык.

9. Комиссияö пырысьясöс да корöм йöзöс заседание йылысь став быть колана документъяс да материалъяс сетöмöн юöртö Комиссияса секретар заседание нуöдан лунöдз вит уджалан лунысь оз сёрöнджык.

10. Комиссиялöн заседание лоö правомочнöй, сэнi кö эм сэтчö пырысьяс лыдысь джынсьыс унджыкыс. Кор Комиссияö пырысь абу, сылöн эм право юöртны видлалан юалöмъяс кузя ассьыс видзöдлассö гижöмöн.

Комиссиялысь решениеяссö примитöны заседаниеын участвуйтысьяслöн кызвын гöлöс серти. Гöлöсъясыс кö юксисны öтмындаöн, решайтан гöлöсыс сетсьö Комиссияса веськöдлысьлы.

11. Комиссиялысь решениеяс оформитöны сёрнигижöдъясöн, кутшöмъясöс кырымалöны Комиссияса веськöдлысь либö сiйöс вежысь, кодi веськöдлö Комиссияса заседаниеöн. Сёрнигижöдсö Комиссияса секретар оформитö заседание лун бöрын вит уджалан лунысь оз дырджык да мöдöдö Комиссияö пырысьяслы, мукöд колана йöзлы заседание лунсянь 10 уджалан лунысь оз сёрджык.

Комиссиялöн решениеяс лоöны вöзъянаöсь.

12. Комиссияö пырысьяс участвуйтöны сылöн уджын удждон босьттöг.

13. Комиссиялысь уджсö котыртöмöн да техника боксянь могмöдö Коми Республикаса государственнöй гражданскöй службаöн веськöдланiн.

Исакова 7 364 пас